Tirsdag og onsdag vil lærere og pædagoger få vished om deres fremtid i Frederikshavn Kommune. Der er varslet fyringer, fordi kommunen skal spare 12 millioner kroner på skoleområdet. - Jeg blev ked af det og også overrasket, for vi havde fået det indtryk på tidligere møder, at de reduktioner i stillingsnedlæggelserne kunne klares med naturlig afgang, siger Lars Busk Hansen, der er formand for Lærerkreds Nord. I Frederikshavn Kommune er man igang med en omstrukturering, hvor man nedlægger fire distrikter og laver ti skoler. - Det kunne egentlig være en god ide, men nu kan man se, der kommer til at mangle rigtig mange hænder. Det er den grundbekymring, der er, siger Lars Busk Hansen. Dårlig timing I folkeskolen kæmper man i øjeblikket med mistrivsel hos elever og inklusion i klasseværelserne. - Den store opgave er, at vi i folkeskolen hidtil har kæmpet med store udfordringer, og det er at inkludere mange elever i normalskoleområdet. En af udfordringerne er nu, at der er flere børn, der skal føres over på socialskoleområdet, og det skal finansieres af normalskoleområdet. Derudover er stillingen som skolechef i Frederikshavn Kommune i øjeblikket ledig. - Der er næppe nogen god timing, men det her minder vel om den dårligst mulige timing, siger Lars Busk Hansen om fyringerne. Ifølge formanden for Børne- og Ungeudvalget, Christina Lykke Risager Eriksen fra SF, er der flere årsager til fyringerne. - Der er flere årsager. Der er et engangsbeløb på otte millioner kroner, som vi fandt for tre år siden, da der var penge til overs, men nu er pengene brugt. - Så er der reelle besparelser i det. Vi har vores specialiserede anbringelsesområder, der bløder i øjeblikket, hvor vi kanaliserer penge over. Det gjorde samtlige udvalg i starten af året, hvor vi var med til at finde penge på det område, siger Christina Lykke Risager Eriksen. Hjælp udefra Ifølge udvalgsformanden skal der hjælp til fra Christiansborg, hvis velfærdsniveauet skal opretholdes i Frederikshavn og mange andre kommuner. - Vi har nedlagt busruter i kommunen, vi har fjernet meget kultur, vi har taget rigtig mange steder. Jeg har en appel, som er man skal vågne op på Christiansborg, for vi har brug for en håndsrækning, hvis vi skal have noget, der hedder velfærd i fremtiden. - Så er de nødt til at komme på banen, for vi har ikke mulighed for at stoppe blødningen, siger Christina Lykke Risager Eriksen. Formanden for Lærerkreds Nord vil også råbe politikerne på Christiansborg op, men det gælder også Christina Lykke Risager Eriksen og kollegaerne i Frederikshavn. - Jeg håber, det er et wakeup-call til lokal-, men også landspolitikerne, at vi ikke kan udsulte skolen længere. Vi kan ikke blive ved med at tage penge fra normalområdet til at finansiere de børn, der ikke kan gå i normalområdet. Vi kan heller ikke bruge folkeskolens midler til at finansiere andre områder med, siger Lars Busk Hansen. Se hele inslaget herunder:

Referat:
Lærerkreds Nord er frustrerede, overraskede og bekymrede over de mange fyringer, som lærere og pædagoger kan se frem til.